

 Αθήνα, 18 Δεκεμβρίου 2024

**ΔΕΛΤΙΟ ΤΥΠΟΥ**

**ΑΑΔΕ: Σημαντική μείωση του κενού ΦΠΑ στην Ελλάδα**

Σημαντική μείωση κατέγραψε, για ακόμα μια χρονιά, το κενό ΦΠΑ στην Ελλάδα.

Με βάση τα επίσημα στοιχεία της Ευρωπαϊκής Επιτροπής που δημοσιευθήκαν σήμερα για το 2022 - οπότε και υπάρχουν διαθέσιμα τα τελευταία δεδομένα -, το κενό ΦΠΑ υποχώρησε στο 13,7%, από 17,5% το 2021. Μειώθηκε, δηλαδή, κατά 21,7% μέσα σε ένα χρόνο.

Αξίζει να σημειωθεί ότι, το 2017, έτος σύστασης της Ανεξάρτητης Αρχής Δημοσίων Εσόδων, το κενό ΦΠΑ στη χώρα μας ήταν στο 29,1%, με αποτέλεσμα μέσα σε 5 χρόνια το κενό ΦΠΑ να έχει μειωθεί κατά 53%.

Ταυτόχρονα, η Ελλάδα βρίσκεται στις 4 χώρες με το χαμηλότερο κενό ΦΠΑ από «εξαφανισμένους» εμπόρους\*, με αυτό να κυμαίνεται στο 1,0% με 2,0%.

Ο Διοικητής της Ανεξάρτητης Αρχής Δημοσίων Εσόδων, Γιώργος Πιτσιλής, έκανε την ακόλουθη δήλωση:

«Η συνέχιση της μείωσης του κενού ΦΠΑ, σε συνδυασμό με τον περιορισμό του φαινομένου των εξαφανισμένων εμπόρων, όπως αυτά ανακοινώθηκαν επίσημα από την Ευρωπαϊκή Επιτροπή, αποδεικνύουν ότι οι προσπάθειές μας για τον περιορισμό της φοροδιαφυγής αποδίδουν καρπούς. Η αξιοποίηση της τεχνητής νοημοσύνης, η επέκταση της ψηφιοποίησης στο σύνολο της ελεγκτικής διαδικασίας, η κεντρικοποίηση των υπηρεσιών και η πιο στοχευμένη προσέγγιση στους ελέγχους, έχουν ανεβάσει επίπεδο και ταχύτητα, περιορίζοντας τη μη δηλωθείσα φορολογητέα ύλη. Πάνω απ΄ όλα, τα στοιχεία αυτά σημαίνουν ότι πρέπει να εντείνουμε ακόμα περισσότερο τις προσπάθειές μας για τη μείωση της φοροδιαφυγής, προς όφελος όλων των συνεπών πολιτών και επιχειρήσεων, ενισχύοντας έτσι τον υγιή ανταγωνισμό και την κοινωνική δικαιοσύνη».

\_\_\_\_\_\_\_\_\_\_\_\_\_\_\_\_\_\_\_\_\_\_

\**Σύμφωνα με τον ορισμό, που δίνει η Ευρωπαϊκή Επιτροπή (EUROFISC), ο «εξαφανισμένος» έμπορος (missing trader) είναι έμπορος εγγεγραμμένος για σκοπούς ΦΠΑ, που αποκτά δολίως ή ισχυρίζεται ότι αποκτά αγαθά ή /και υπηρεσίες χωρίς ΦΠΑ από άλλο κράτος μέλος και προμηθεύει αυτά τα αγαθά ή/και υπηρεσίες με ΦΠΑ εντός του ίδιου κράτους μέλους, αλλά δεν υποβάλει δηλώσεις ΦΠΑ ή υποβάλλει μηδενικές δηλώσεις ΦΠΑ, επομένως δεν αποδίδει τον εισπραχθέντα ΦΠΑ στην εθνική φορολογική διοίκηση.*